Document ID: 32010R0388

KOMISIJOS REGLAMENTAS (ES) Nr. 388/2010
2010 m. gegužės 6 d.
kuriuo įgyvendinamos Europos Parlamento ir Tarybos reglamento (EB) Nr. 998/2003 nuostatos dėl didžiausio tam tikrų rūšių gyvūnų augintinių, kuriems gali būti taikomos nekomercinio vežimo nuostatos, skaičiaus
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. gegužės 26 d. Europos Parlamento ir Tarybos reglamentą (EB) Nr. 998/2003 dėl gyvūnų sveikatos reikalavimų, taikomų ne komerciniam naminių gyvūnėlių judėjimui, ir iš dalies keičiantį Tarybos direktyvą 92/65/EEB (1), ypač į jo 19 straipsnį,
kadangi:
(1)
Reglamente (EB) Nr. 998/2003 nustatyti nekomerciniam gyvūnų augintinių vežimui taikomi gyvūnų sveikatos reikalavimai ir taisyklės, taikomos atliekant tokio vežimo patikrinimus. Jis taikomas to reglamento I priede išvardytų rūšių gyvūnų augintinių vežimui iš vienos valstybės narės į kitą narių arba iš trečiųjų šalių. To priedo A ir B dalyse išvardyti šunys, katės ir šeškai.
(2)
Reglamente (EB) Nr. 998/2003 nustatyti reikalavimai skiriasi, atsižvelgiant į tai, ar gyvūnai augintiniai vežami iš vienos valstybės narės į kitą ar iš trečiųjų šalių į valstybes nares. Be to, skiriasi vežimo iš minėto reglamento II priedo B dalies 2 skirsnyje išvardytų trečiųjų šalių ir iš to priedo C dalyje išvardytų trečiųjų šalių reikalavimai.
(3)
Trečiosios šalys, nekomerciniam gyvūnų augintinių vežimui taikančios bent Reglamente (EB) Nr. 998/2003 nustatytoms taisyklėms lygiavertes taisykles, yra išvardytos to reglamento II priedo B dalies 2 skirsnyje.
(4)
1992 m. liepos 13 d. Tarybos direktyva 92/65/EEB, nustatanti gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (2), paprastai taikoma prekybai.
(5)
Siekiant išvengti atvejų, kai komerciniais tikslais vežami gyvūnai augintiniai apgaulingai vežami tarsi nekomerciniais tikslais, kaip apibrėžta Reglamente (EB) Nr. 998/2003, to reglamento 12 straipsnyje nustatyta, kad Direktyvoje 92/65/EEB nurodyti reikalavimai ir patikrinimai turi būti taikomi į Bendriją iš trečiosios šalies, kuri nėra nurodyta to reglamento II priedo B dalies 2 skirsnyje, vežant daugiau kaip penkis gyvūnus augintinius.
(6)
Patirtis, įgyta taikant Reglamentą (EB) Nr. 998/2003, parodė, kad yra didelė rizika, jog komerciniais tikslais iš vienos valstybės narės į kitą ar iš trečiosios šalies, nurodytos to reglamento II priedo B dalies 2 skirsnyje, į valstybę narę vežami šunys, katės ir šeškai gali būti apgaulingai vežami tarsi nekomerciniais tikslais.
(7)
Siekiant užkirsti kelią tokiai praktikai ir užtikrinti vienodą Reglamento (EB) Nr. 998/2003 taikymą, turėtų būti nustatytos tos pačios taisyklės šunų, kačių ir šeškų vežimui iš vienos valstybės narės į kitą ar iš trečiosios šalies, nurodytos to reglamento II priedo B dalies 2 skirsnyje, į valstybę narę.
(8)
Šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 998/2003 12 straipsnio pirmos dalies b punkte nurodyti reikalavimai ir patikrinimai taikomi to reglamento I priedo A ir B dalyse išvardytų rūšių gyvūnų augintinių vežimui, kai iš vienos valstybės narės į kitą ar iš trečiosios šalies, nurodytos to reglamento II priedo B dalies 2 skirsnyje, į valstybę narę iš viso vežami daugiau nei penki gyvūnai augintiniai.
2 straipsnis
Šis reglamentas įsigalioja dvidešimtą dieną nuo jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2010 m. gegužės 6 d.

Labels: 11
0
3
8
6